;ltpic;gt कुसै बी चाल्ली उसी चैन निहा आवा करदा ते अजें बी ओह् चुप्प-चाप रोई जा करदा हा। फ्रेम पर किट्ठे होऐ दे अत्थरूएं च उसी अपनी नुहार बी लब्भा करदी ही। अपने-आपै पर खिंझदे होई ओह् सोचा कहदा हा जे ओह् इन्ना भावुक ते बे-अकल कियां होई गेआ जे इनें चालबाजें दा भरोसा करी बैठा। अपने कायरता ते कमजोरी उप्पर उसी अफसोस होआ करदा हा। उस्मान गी लिखे दे खत गी उन्ने निक्के-निक्के टुकड़ें च फाड़ी दित्ता तां उसी किज चैन मिलेआ। ;lt/pic;gt तस्वीर बाह्र कड्ढियै उन्ने स्रहैने हिट्ठ टकाई लेई ते खाल्ली फ्रेम लमारी च रक्खी दित्ता-एह् निश्चा करदे होई जे कल सबेरे पैह्ली बस्सा राहें ओह् परतोई जाग। इत्थें रौह्न्दे-रौह्न्दे तां ओह्दा दम गै घुटी जाग। त्रुट्टी दी दोआस ज़िदगी, चुप्प-चाप, बमार ते सैह्में दा बाताबरण-गम्भीर खमोशी गी त्रोड़ने आला कक्ख बी नेईं। इत्थें रौह्ना जां होर सैह्न करना हून निरा मुश्कल ऐ-ओह्दी आत्मा आक्खै करदी ही। एह् सोचियै उसी खुशी होई जे इस दम-घोटू म्हौल थमां दूर कुतै इक नमीं दुनियां उसी बलगै करदी ही।